Ak chcete spoznať rehoľníkov na Slovensku, príďte na Deň otvorených kláštorov!

V týchto dňoch prebieha na Slovensku príprava na Deň otvorených kláštorov (skratka DOK). Tento deň bude najväčším podujatím, ktoré organizujú rehoľníci na Slovensku pre širokú verejnosť v rámci Roka zasväteného života, ktorý vyhlásil pápež František.

Organizátormi podujatia sú Konferencia vyšších predstavených ženských reholí a Konferencia vyšších rehoľných predstavených na Slovensku (KVPŽR a KVRP). Deň otvorených kláštorov sa uskutoční 27. júna 2015 a do jeho prípravy je v súčasnosti zapojených už viac ako 38 mužských a ženských reholí po celom Slovensku.

**Do tejto akcie sa zapojila aj komunita sestier Najsvätejšieho Spasiteľa, ktorá Vás pozýva na toto spoločné stretnutie v sobotu 27.6.2015 v čase od 11.00 hod. do 18.00 hod. na Kollárovej ul. č.25. V tomto čase bude možné urobiť si obhliadku priestorov kláštora, pozrieť si dokumentárny film o živote ich zakladateľky a živote sestier, ale i posedenie pri opekačke v rozhovore so sestrami. Pre najmenších návštevníkov sú pripravené hry a tvorivé dielne.**

Bude to príležitosť, aby ste ich mohli lepšie spoznať, stráviť chvíle v príjemnej priateľskej atmosfére. Radi sa podelia s tým ako žijú, čo robia – a cez to kto sú a čo robia by chceli povedať, čo pre nich znamená zasvätený život, život s Bohom.

Sestry sa tešia na spoločné stretnutie. Všetci ste vítaní.